钦定古今图书集成/明伦汇编/闺媛典/第049卷 > 王弘妻李氏
## 钦定古今图书集成/明伦汇编/闺媛典/第049卷 > 王弘妻李氏

按《彰德府志》：李氏，安阳王弘妻。有美色。至正间，红巾
贼起，弘死于兵，李收尸发丧，昼夜哭泣。部人争欲以
为妻，李以死自誓。人知其不从，乃求于帅，帅许，李度
不能支，佯允曰：“必待葬夫之后。”及葬，遂大作佛事，以
散家资。潜引一老婢，径往天宁寺，登塔顶自投而死，
瘗于西门外，旌其墓。